**Рачун пореза у области животне средине**

Порези у области животне средине су један од економских инструмената за контролу загађења и управљање природним ресурсима који за циљ имају утицај на понашање економских субјеката, произвођача и потрошача.

Рачун пореза у области животне средине представља основу за прикупљање статистичких података о приходима од пореза у области животне средине са становиштва пореских обвезника, субјеката који плаћају порезе. Субјекти који плаћају порезе су домаћинства и произвођачке јединице. Домаћинства, у систему националних рачуна, имају двоструку функцију: као потрошачи и као произвођачи добара и услуга. За потребе обрачуна пореза у области животне средине домаћинства се сматрају потрошачким јединицама. Произвођачке јединице су институционалне јединице које се баве производњом добара и услуга и приказане су према Класификацији делатности, на нивоу агрегирања A\*64.

Постоје четри врсте пореза у области животне средине:

1. Енергетски порези

Енергетски порези (укључујући гориво за саобраћај) обухватају порезе на енергетску производњу и на енергетске производе који се користе за стационарне сврхе и сврхе саобраћаја. Порези на био-горива и на остале облике енергије из обновљивих извора су укључени овде укључујући порезе на залихе енергетских производа.

1. Порези у области саобраћаја

Порези у области саобраћаја (искључујући гориво за саобраћај) односе се претежно на порезе у вези са власништвом и употребом моторних возила. Обухваћени су и порези на остала саобраћајна средства (нпр. ваздухоплови, пловила и сл.) и саобраћајне услуге. Могу се односити и на „једнократне“ порезе у вези са увозом, продајом опреме и сл.

1. Порези на загађење

Порези на загађење обухватају порезе на процењене/измерене емисије у ваздух и воду, менаџмент чврстог отпада и буку и сл. Изузетак представља CO2порез (на CO2 емисије), који је обухваћен категоријом енергетски порези.

1. Порези на коришћење природних ресурса

Порези на коришћење природних ресурса обухватају порезе на екстракцију/употребу природних ресурса (воде, шуме, флора и фауна), која доводи до такозваног трошења природних ресурса.

Порез на додату вредност је искључен из овог обухвата.

Национална листа пореза представља полазну основу за обрачун прихода од ових пореза. Овај рачун је је методолошки усклађен са Уредбом (ЕУ) број 691/2011 и Евростатовим Упутством за израду рачуна пореза у области животне средине *(Environmental taxes, a statistical guide)*. Приказивање ових података је усклађено са системом националних рачуна и методологијом „Европски систем рачуна“ (ESA).